Híér is Du Plessis se kansSuid-Afrika se Dricus du Plessis. (Foto: Sean M. Haffey/Getty Images via AFP) Wanneer Dricus du Plessis en Robert Whittaker op 8 Julie by UFC290 kragte meet, is daar baie op die spel: Die wenner sal sake teen Israel Adesanya om die middelgewigtitel uitspook. Dana White, hoof van die Ultimate Fighting Championship, het die geveg bevestig. “Die wenner sal teen Adesanya later vanjaar te staan kom. Daardie geveg sal in Sydney, Australië, plaasvind,” het White op Twitter gesê. En hoewel Whittaker ook aanspraak op ŉ titelgeveg het – hy is immers ŉ voormalige kampioen – is die tafel ongetwyfeld gedek vir ŉ Du Plessis/Adesanya-tweestryd. Die Suid-Afrikaanse gemengdegevegskuns-ster is reeds in ŉ woordgeveg met hom betrokke. Du Plessis het vroeër gesê dat hy goed op koers is om Afrika se eerste UFC-kampioen te word. Hoewel Adesanya in Nigerië gebore is, woon hy al vir ŉ geruime tyd in Nieu-Seeland en sy voorbereidingsbasis is in Auckland. “Ek en Cameron Saaiman word elke dag wakker in Afrika. Ons oefen in Afrika. Ons woon nog in Afrika. Dít is ŉ Afrika-kampioen en dit is wat ek sal word,” het Du Plessis tydens ŉ UFC-mediageleentheid gesê. Nodeloos om te sê het Adesanya nie die Suid-Afrikaner se kommentaar vreeslik geniet nie en hy het beloof om Du Plessis ŉ les te leer. So you won’t say my name, that’s smart you better not.I don’t need your airtime at all, I have my whole continent of AFRICA behind me.Go enjoy your very spectacular victory at home in New Zealand . We are Africa we fear nothing.#stillknocks #greenandgold???????? #proudlyafrican pic.twitter.com/QxpPIuF2Gn — Dricus Du Plessis (@dricusduplessis) April 10, 2023 Maar die 29-jarige sportster, wat in Pretoria aan sy vaardighede slyp, gaan beslis nie kanonvoer wees nie. Hy het nou al vyf gevegte op ŉ streep in die UFC gewen. Hy het in Maart vir Derek Brunson in die tweede ronde van hul geveg in Las Vegas laat les opsê. Hoewel Du Plessis duidelik in sy noppies met sy vertoning was, het hy toe al geweet dat daar nog harde werk voorlê voordat hy sy uiteindelike doelwit kan bereik. “Ek vier nie nou al fees nie. Ek wil die beste in die wêreld wees. Maar hierdie vertoning beteken so baie vir my en vir Suid-Afrika,” het hy ná die geveg gesê. Please win. https://t.co/93bAvEe8xX — Israel Adesanya (@stylebender) April 23, 2023